এখন রোমে রয়েছেন সিকিমের মুখ্যমন্ত্রী পবনকুমার চামলিং। বিশ্বসেরার অ্যাওয়ার্ড পাবেন রাষ্ট্রপুঞ্জের পক্ষ থেকে। রাষ্ট্রপুঞ্জের ফুড অ্যান্ড এগ্রিকালচার অর্গানাইজেশন-এর ফিউচার পলিসি গোল্ড অ্যাওয়ার্ড পেল সিকিম।
চারদিকে যখন শাক, সবজি সবেতে রাসায়নিকের ভয়, তখন সম্পূর্ণ রাসায়নিক মুক্ত চাষাবাদের জন্য বিশ্বসেরার খেতাব পেল সিকিম। রাষ্ট্রপুঞ্জ একশো শতাংশ প্রাকৃতিক চাষাবাদের স্বীকৃতি ঘোষণা করেছে শুক্রবার।
বিশ্বের মোট ৫১টি দেশকে নিয়ে হয় প্রতিযোগিতা। সবাইকে পিছনে ফেলে বিশ্বের প্রথম সম্পূর্ণ ‘অর্গানিক এগ্রিকালচার’ নির্ভর রাজ্য ঘোষণা করা হয়েছে সিকিমকে।

সত্য হল স্বপ্ন। — ফাইল চিত্র
কৃষি ক্ষেত্রে কোনওরকম রায়াসনিক, কীটনাশক ব্যবহার করা হয় না সিকিমে। ফসলের ভাল উৎপাদনের জন্য ব্যবহার করে শুধুমাত্র জৈব সার। কোনও কৃষক যাতে রাসায়নিক ব্যবহার করতে না পারে, তার জন্য রাসায়নিক কীটনাশকের বিক্রিও নিষিদ্ধ করে দেয় সিকিম সরকার। আর তার ফল মিলল হাতেনাতে।
২০১৬ সালের জানুয়ারি মাসে প্রধানমন্ত্রী নরেন্দ্র মোদী সিকিমকে দেশের প্রথম এবং একমাত্র অর্গানিক রাজ্য হিসাবে ঘোষণা করেন। এর পরে সেই সম্মান এল আন্তর্জাতিক স্তর থেকে। ২০১৬ সালেই প্রধানমন্ত্রী বলেছিলেন, একদিন বিশ্বের সেরা অর্গানিক রাজ্যে পরিণত হবে সিকিম। মোদীর সেই ভবিষ্যদ্বাণী সত্য হল।
উল্লেখ্য, ২০০৩ সাল থেকে এই ব্যাপারে উদ্যোগী হয় সিকিম সরকার। সেই লড়াইয়ে অবশেষ এল বড় পুরস্কার। সিকিম বেড়াতে যাওয়ার এবার বড় আকর্ষণ— ভাল থাকার সঙ্গে ভাল খাওয়া।